Ֆլիպ (կոկտեյլ)

**Ֆլիպ** (, նաև  — «ձվային ֆլիպ»), բրիտանական ծագում ունեցող կոկտեյլների տեսակ։ Պատմականորեն դրանք պատրաստվել են գարեջրից՝ ավելացնելով հարած ձու և որոշ թունդ ալկոհոլային խմիչք՝ սովորաբար ռոմ, այն մատուցվել է տաք վիճակում։ 21-րդ դարում բաղադրատոմսը զգալի փոփոխությունների է ենթարկվել՝ ժամանակակից ֆլիպները չեն պարունակում գարեջուր, կարող են պատրաստվել ալկոհոլային խմիչքների լայն տեսականիով և մատուցվում են սառը վիճակում։

## Ծագում
Մեծ Բրիտանիայում հորինված ֆլիպը ամենահին կոկտեյլներից մեկն է, դրա մասին առաջին փաստաթղթավորված հիշատակումները թվագրվում են 17-րդ դարի վերջերին։

Սկզբում ֆլիպ ըմպելիքը պատրաստվել է գարեջրի հիման վրա, որի մեջ ավելացվել է ռոմ, շաքար, հում ձու և տարբեր համեմունքներ։ Խմիչքը մատուցվել է տաք վիճակում։ Կոկտեյլի անվանումը, ըստ տարբերակներից մեկի կապված է հենց այն տաքացնելու մեթոդի հետ, այդ նպատակների համար ավանդաբար օգտագործվել են երկաթներ, որոնք այդ օրերին լցված են եղել տաք ածուխներով: Արդյունքում, խմիչքի պատրաստումը ենթադրաբար կապվել է երկաթի մեջ ածուխի ճայթոցի հետ և ստացել դրա անվանումը անգլերեն «flip» բառից։

Արդեն 18-րդ դարում ֆլիպը բավականին տարածված տաքացնող ըմպելիք է եղել Մեծ Բրիտանիայում, հատկապես տարածված է եղել ձմռանը: Աստիճանաբար ձևավորվել է հունվարի 1-ին՝ Նոր տարվա տոնակատարություններից հետո առավոտյան ֆլիպը մատուցելու ավանդույթը, այդ մասին հիշատակվում է Ուոլտեր Սքոթի աշխատություններում։

Ռոմը մնում է ամենատարածված ոգելից խմիչքը, չնայած այն երբեմն փոխարինվել է ջինով։ Այդ ժամանակների բաղադրատոմսերի մեծ մասում նախատեսված է եղել մուգ ռոմի օգտագործում ֆլիպի մեջ՝ գարեջրի հետ խառնված մոտ 1-9 հարաբերակցությամբ։ Ամենատարածված համեմունքներն են եղել մշկընկույզը, դարչինը և կոճապղպեղը։

## Խմիչքի էվոլյուցիան
19-րդ դարում ֆլիպ պատրաստելու սովորույթը տարածվել է բրիտանական գաղութներում և Միացյալ Նահանգներում։ Միաժամանակ, դրա բաղադրատոմսը աստիճանաբար փոխվել է։ Կոկտեյլը սկսել է մատուցվել ոչ միայն տաք, այլև սառը վիճակում։ Գարեջուրը, որը սկզբում դրա հիմնական բաղադրիչն է եղել, հաճախ փոխարինվել է ջրով և խառնուրդին ավելացնելով թունդ ըմպելիքները դրանք դարձել են ավելի բազմազան։ Միևնույն ժամանակ, հարած ձուն մնում է խմիչքի պարտադիր բաղադրիչ։ Այսպես կոկտեյլներ պատրաստելու ուղեցույցում, որը կազմվել է 1862 թվականին հայտնի ամերիկացի բարմեն և միքսոլոգ Ջերեմայա Թոմասի կողմից՝ ֆլիպի բաղադրատոմսերը տրված են թե գարեջրի, թե ջրի վրա՝ ավելացնելով ռոմ, բրենդի, վիսկի, ջին և պորտվեյն։ Ընդգծվում է, որ ֆլիպի անփոփոխ բաղադրիչը և դրա որակը որոշող լավ հարած ձուն է՝ մեկ քառորդ ըմպելիքի համար խորհուրդ է տրվում օգտագործել 3-4 ձու։

Այս էվոլյուցիայի արդյունքում ֆլիպը բաղադրությամբ նման է բրիտանական ծագում ունեցող մեկ այլ ավանդական կոկտեյլի՝ էգնոգի, որը նույնպես օգտագործում է հարած ձու, համեմունքներ և տարբեր տեսակի ալկոհոլ։ Իրականում, միակ տարբերությունն այն է, որ էգնոգում հեղուկի հիմնական մասը կաթ կամ սերուցք է։

20-րդ դարում ֆլիփի էվոլյուցիան շարունակվել է հիմնականում գարեջրի և ջրի համամասնության նվազման կամ դրա բաղադրությունից ամբողջությամբ հանման շնորհիվ, փոխարենը խմիչքի մեջ սկսել են խառնել օշարակի կամ մրգային հյութի փոքր չափաբաժիններ, որոնք ծավալով համեմատելի են ալկոհոլի համամասնության հետ։

## Ժամանակակից բաղադրատոմս
20-րդ դարի երկրորդ կեսին ի հայտ է եկել ֆլիպ կոկտեյլների մի ամբողջ ընտանիք, որոնք ավելի թունդ են եղել, քան սկզբնական տարբերակները և մատուցվել են բացառապես սառը վիճակում։ Ալկոհոլային բաղադրիչները կարող են շատ տարբեր լինել՝ վերը նշվածներից բացի, օգտագործվում են նաև տարբեր լիկյորներ և գինիներ, այդ թվում՝ փրփրուն գինիներ, մինչդեռ ռոմն օգտագործվում է բավականին հազվադեպ։ Կան նաև ոչ ալկոհոլային ֆլիպերի բաղադրատոմսեր։ Ձուն սովորաբար օգտագործվում է ամբողջությամբ, բայց հաճախ օգտագործվում է կամ դեղնուցը, կամ սպիտակուցը։

Բոլոր դեպքերում բաղադրիչները խառնվում են միքսերի կամ շեյքերի մեջ՝ սառույցի հետ։ Պատրաստի ըմպելիքը կրեմագույն, վարդագույն, շագանակագույն կամ դեղնավուն գույնի անթափանց հեղուկ է, որը ծածկված է թեթև փրփուրով։ 

Այս տեսակի կոկտեյլների մատուցման համար ապակե սպասքի վերաբերյալ հստակ կանոններ չկան։ Այս նպատակների համար կարող են օգտագործվել տարբեր ձևերի փոքր բաժակներ, պաղպաղակի ամաններ կամ կարճ բաժակներ: Խմիչքի մակերեսին հաճախ լցնում են քերած մշկընկույզ, շոկոլադ և շաքարի փոշի։

## Ծանոթագրություններ

## Գրականություն
* 
* 
* 
* 

Կատեգորիա:Ալկոհոլային խմիչքներ
Կատեգորիա:Ալկոհոլային կոկտեյլներ
Կատեգորիա:Կոկտեյլներ այբբենական կարգով